בס"ד , י"ד אייר תשפ"ג , פסח שני , פרשת אמור.

**לבני הישיבה היקרים והוריהם**

**שלום וברכה.**

היום הוא יום מיוחד , **אנו מציינים היום את פסח שני – י"ד אייר .** יום זה הוא בעצם הזדמנות השנייה שניתנה לאנשים שפספסו את הקרבת הפסח בזמנו, להקריב את הקרבן בדיוק כחודש לאחר מכן- בי״ד באייר. החשיבות שבקרבן הפסח שרק לו ניתנה הזדמנות שניה נידון רבות. כבר עמדו רבים על כך שקרבן הפסח **הוא אחד משני מצוות העשה היחידות בתורה (בנוסף לברית מילה), שהעובר עליהן ולא קיימן חייב בכרת**, ומכאן חשיבותו הרבה של יום זה.

פרשיית פסח שני מופיעה בפרשת בהעלותך - במדבר פרק ט'.

**(ו) וַיְהִ֣י אֲנָשִׁ֗ים אֲשֶׁ֨ר הָי֤וּ טְמֵאִים֙ לְנֶ֣פֶשׁ אָדָ֔ם וְלֹא־יָכְל֥וּ לַעֲשֹׂת־הַפֶּ֖סַח בַּיּ֣וֹם הַה֑וּא וַֽיִּקְרְב֞וּ לִפְנֵ֥י מֹשֶׁ֛ה וְלִפְנֵ֥י אַהֲרֹ֖ן בַּיּ֥וֹם הַהֽוּא: (ז) וַ֠יֹּאמְרוּ הָאֲנָשִׁ֤ים הָהֵ֙מָּה֙ אֵלָ֔יו אֲנַ֥חְנוּ טְמֵאִ֖ים לְנֶ֣פֶשׁ אָדָ֑ם לָ֣מָּה נִגָּרַ֗ע לְבִלְתִּ֨י הַקְרִ֜יב אֶת־ קָרְבַּ֤ן ה' בְּמֹ֣עֲד֔וֹ בְּת֖וֹךְ בְּנֵ֥י יִשְׂרָאֵֽל: (ח) וַיֹּ֥אמֶר אֲלֵהֶ֖ם מֹשֶׁ֑ה עִמְד֣וּ וְאֶשְׁמְעָ֔ה מַה יְצַוֶּ֥ה ה' לָכֶֽם:**

הגמרא במסכת סוכה בדף כ"ה. מבררת מי הם האנשים שהיו טמאים ולא יכלו להקריב את קורבן פסח במועדו. דעה אחת סבורה שמדובר בנושאי ארונו של יוסף , שלקחו אותו ממצרים לארץ ישראל, ודעה אחרת אומרת שהיו אלו מישאל ואליצפן שהוציאו את גופותיהם של נדב ואביהוא .

ה' יתברך עונה על שאלתו של משה כך - במדבר פרק ט' .

**(ט) וַיְדַבֵּ֥ר ה' אֶל־מֹשֶׁ֥ה לֵּאמֹֽר: (י) דַּבֵּ֛ר אֶל־בְּנֵ֥י יִשְׂרָאֵ֖ל לֵאמֹ֑ר אִ֣ישׁ אִ֣ישׁ כִּי־יִהְיֶֽה־טָמֵ֣א׀ לָנֶ֡פֶשׁ אוֹ֩ בְדֶ֨רֶךְ רְחֹקָ֜ה לָכֶ֗ם א֚וֹ לְדֹרֹ֣תֵיכֶ֔ם וְעָ֥שָׂה פֶ֖סַח לַה': (יא) בַּחֹ֨דֶשׁ הַשֵּׁנִ֜י בְּאַרְבָּעָ֨ה עָשָׂ֥ר י֛וֹם בֵּ֥ין הָעַרְבַּ֖יִם יַעֲשׂ֣וּ אֹת֑וֹ עַל־מַצּ֥וֹת וּמְרֹרִ֖ים יֹאכְלֻֽהוּ:**

התורה מחדשת לנו, שבפסח שני , אלו שנבצר מהם לקיים את מצוות הפסח במועדו יכולים לקבל הזדמנות שנייה ולהקריב את קורבן הפסח ב-י"ד אייר. מדוע ?? מה פתאום הזדמנות שנייה , הרי יש כלל שאומר – "אונס רחמנא פטריה" , כיוון שבשעת קיום המצווה הם לא היו במצב שמחייב את הקרבת הקורבן , כיוון שהיו טמאים, הרי שהם פטורים מהמצווה , ולמה הרגישו צורך לבוא למשה ולהתלונן אליו "למה נגרע...." ????

**מלמד אותנו ר' צדוק מלובלין בספרו פרי צדיק על פסח שני אות ב' כך : - אך צעקתם היה כי המה היו משתוקקים מאד לקיים מצות הקרבת הפסח בזמנו בתוך כלל ישראל ועל זה הצר להם מחד שלא זכו לגשת לקודש בתוך כלל ישראל במועדו, ועל זה השיב להם משה רבינו ע"ה עמדו ואשמעה וכמו שאמרו (ברכות כ"ו ב) אין עמידה אלא לשון תפילה, היינו התפללו לה' יתברך מעומק לבבכם על זה ועל ידי הצעקה והתשוקה שלכם תמשיכו דבר ה' אלי כמו שהמשיכו ישראל את התורה כולה בגודל תשוקתם ועל ידי זה אשמע מה יצווה ה' לכם, וכן היה כי פעלו בתפילתם התחדשות הדין מהקרבת פסח שני המרמז כי יש תקוה לכל נפש מישראל אפילו לטמא ושהיה בדרך רחוקה במזיד שהתרחק עצמו מלגשת אל הקודש ואפילו הכי עושה פסח שני וכמו שאמרו (שבת פ"ט ב) אם יהיו חטאיכם כשנים הללו שסדורות ובאות מששת ימי בראשית כשלג ילבינו להיות זדונות כזכויות.**

**הסבר :**

עצם הזעקה, הצעקה – **"למה נגרע"** , פירושה כך – אע"פ שהיינו פטורים מהמצווה כיוון שהיינו טמאים, יש בנו רצון עז לקיים את המצווה הזו, וכיוון שיש כאן בקשה מיוחדת , צעקה ממש - "למה נגרע" , ה' נענה ומעניק לעם ישראל את מצוות קורבן פסח שני כהזדמנות שנייה.

**מסר חשוב לחיים - נראה ניתן ללמוד מכאן כלל חשוב מאוד בעבודת ה' –** בעבודת ה' תמיד יש תקווה. תמיד יש הזדמנות נוספת לגשת אל הקודש . אפילו אנשים שלא הקריבו את קורבן הפסח, יכולים לתקן זאת באמצעות פסח שני. למה ?? כיוון שהזעקה שלהם הייתה אמיתית , כי הם רצו להתקרב לקדושה. **גם** לנו קורה שאנחנו חושבים שאבוד לנו, חטאנו ... זהו , ה' לא יסלח לנו !!! אין כזה דבר , אם תתפלל ותזעק באמת שאתה מצטער על העבירה ורוצה לתקן ולקבל הזדמנות שנייה , תוכל לקבל !!!

**משהו חשוב מאוד בפרשתנו - פרשת אמור .**

אחת הבעיות המרכזיות בחיינו , היא בעיית האנוכיות , ההסתכלות על עצמי , מה אני מרוויח מזה ...??

נראה לי שמפרשת אמור ניתן ללמוד , שהמחשבה העיקרית של האדם צריכה להיות : מה קורה עם הזולת, כיצד אני יכול לעשות טוב לא רק לי , אלא גם לחברי , איך אני יכול לעזור לזולת ??? בעצם הפרשת ממשיכה את מה שאמרנו בפרשה הקודמת, פרשת קדושים - **"ואהבת לרעך כמוך".**

אם נבין את הנקודה שבתחילה ההסתכלות צריכה להיות כלפי האחר , שהאחר יהיה במרכז ולא אני, אולי אז נבין גם את בעייתם של תלמידי ר' עקיבא שמתו בתקופה זו.

**אנו נמצאים בשיאם של ימי ספירת העומר.**

**מה היה בימים אלו ??**

בעבר, היו אלה ימים של שמחה- ימים שעם ישראל ספרו לאחר יציאתם ממצרים לקראת קבלת התורה. ימים אלו היו ימי עלייה רוחנית , והרמב"ן קורא לימים אלו **"והרי הם כחולו של מועד"**. השמחה הייתה שכולם מתכוננים לקראת קבלת התורה לאחר 49 ימי ספירה.

**ברבות הימים , הפכו הימים הללו לימים של אבל. נאמר בהלכות רי"ץ גיאת הלכות חדש וספירת העומר עמוד שמד :**

**"ומנהג בכל ישראל שלא לישא בין פסח לעצרת ומשום אבילות הוא ולא משום איסור הוא שכך אמרו חכמים שנים עשר אלף זוגות תלמידים היו לו לר' עקיבא וכולן מתו בין פסח לעצרת שלא נהגו כבוד זה בזה וכולן מתו באסכרה ומאותה שעה ואילך נהגו להתאבל עליהן שלא לישא אישה בימים הללו".**

סיפור מותם של תלמידי ר"ע הותיר את חותמו על ההיסטוריה היהודית, ורבים מתאבלים ומסתובבים כיום כשפניהם עטורות זקן של אבלים , ובימים אלו ממעטים בשמחה. גם התלמוד יבמות ס"ב: נאמר : "שלא נהגו כבוד זה בזה". הם לא היכו ולא השחיתו אחד לשני, רק לא נהגו כבד זה בזה.

היות ורבם ר"ע אמר שהפסוק – "ואהבת לרעך כמוך.." זהו הפסוק המרכזי בחייו , אני מעלה השערה שגם תלמידיו גדלו על פסוק זה , ודווקא פסוק זה היה נר לרגלם , ולכן קשה להבין את המקור שהבאתי – "שלא נהגו כבוד זה בזה". א"כ אנו ננסה להסביר זאת שלא לפי פשוטו של עניין.

**בואו נתחיל..................**

**פרשת אמור – חובתנו כלפי הזולת**

הפרשה פותחת בציוויים לכוהנים להיות קדושים , ובכל הקשור לעניין קדושת הכוהנים. לאחר מכן , הפרשה מתחילה לפרוס יריעה רחבה של החגים והמועדות במשך השנה : ראש השנה, יום הכיפורים, סוכות , פסח שבועות....... ומביאה את הקורבנות המובאים בכל חג ומועד.

בתוך פרשיות החגים מופיע הפסוק - **ויקרא פרק כ"ג** **–כ"ב**

**וּבְקֻצְרְכֶם אֶת קְצִיר אַרְצְכֶם לֹא תְכַלֶּה פְּאַת שָׂדְךָ בְּקֻצְרֶךָ וְלֶקֶט קְצִירְךָ לֹא תְלַקֵּט לֶעָנִי וְלַגֵּר תַּעֲזֹב אֹתָם אֲנִי יְקֹוָק אֱלֹהֵיכֶם:**

הבעיה לגבי פסוק זה הוא : א. עניין זה כבר נאמר פעם אחת בפרשת קדושים : (ויקרא פרק י"ט)  **- (ט) וּבְקֻצְרְכֶם אֶת קְצִיר אַרְצְכֶם לֹא תְכַלֶּה פְּאַת שָׂדְךָ לִקְצֹר וְלֶקֶט קְצִירְךָ לֹא תְלַקֵּט:**

א"כ מדוע צריך לכתוב עניין זה פעם שנייה , הרי למדנו את עניין מתנות העניים בפרשת קדושים ??

ועוד - מדוע פסוק זה מופיע בתוך פרשת המועדות , הרי עניין מתנות העניים לא קשור בכלל לעניין המועדות ??

**שיטת רש"י :**

**ובקצרכם – חזר ושנה לעבור עליהם בשני לאוין. אמר רבי אבדימס ברבי יוסף מה ראה הכתוב ליתנה באמצע הרגלים, פסח ועצרת מכאן וראש השנה ויום הכפורים והחג מכאן, ללמדך שכל הנותן לקט שכחה ופאה לעני כראוי, מעלין עליו כאילו בנה בית המקדש והקריב קרבנותיו בתוכו:**

רש"י טוען שתי טענות :

1. עניין זה נשנה פעמיים כדי לומר לנו שמי שלא ייתן את מתנות העניים יעבור על 2 לאווין משום שזוהי עבירה

חמורה ביותר .

ב. מדוע זה נכתב בתוך פרשת המועדות ?? כדי לומר שמי שנותן מתנות עניים , כאילו הוא מקריב קורבנות בבית המקדש . לכן – עניין זה נכתב בתוך עניין המועדות והבאת הקורבנות בכל חג ומועד , כדי לשבח את מי שנותן מתנות עניים , ששכרו כ"כ גדול שכאילו הוא מקריב קורבנות בבית המקדש.

**שיטת האבן עזרא :**

**וטעם להזכיר ובקצרכם את קציר ארצכם פעם שנית, בעבור כי חג שבועות בכורי קציר חטים, הזהיר שלא תשכח מה שצויתיך לעשות בימים ההם.**

**האב"ע** מסביר שהתורה מזהירה כאן שנית , משום שהפסוקים הקודמים לפסוק של מתנות העניים עוסק בחג השבועות וחג השבועות הינו "ביכורי קציר חיטים", ולכן ראוי עתה להתריע שבשעת הקציר לא ישכח בעל השדה את חובתו כלפי העניים . **א"כ לפי האב"ע** הפסוק בא דווקא כאן בגלל סמיכותו לחג השבועות. **תזכור** – שאתה עומד עתה לקצור , אל תשכח לתת לעניים את מה שמגיע להם.

**שיטת הרמב"ן :**

ובקצרכם את קציר ארצכם לא תכלה – לשון רש"י, חזר ושנה בהם, לעבור עליהם בשני לאווין. ור"א אמר כי הטעם בעבור כי חג השבועות בכורי קציר חטים הזהיר שלא תשכח מה שצויתיך לעשות בימים ההם. **והנכון בעיני כי "ובקצרכם את קציר ארצכם" רמז לקציר הנזכר בראש הפרשה, יאמר כי כשתבואו אל הארץ וקצרתם את העומר ראשית קצירכם לא תכלה פאת השדה ההוא לצורך העומר ולא תלקט הלקט, לומר שלא תדחה המצווה ההיא את הלאווין האלה.**

לשיטת הרמב"ן – קושרים את מצוות פאה ולקט למצוות הקרבת העומר מהקציר הראשון – שלא יחשוב אדם שקצירת מוצאי יו"ט ראשון של חג הפסח דוחה את מצוות לקט ופאה , שהרי היינו חושבים שרק כאשר האדם קוצר **בשבילו** – אז הוא צריך לתת מתנות עניים , אבל כאשר הוא קוצר למען מצווה – הקרבת העומר מהקציר הראשון – זוהי מצווה , והיינו חושבים שברגע שהאדם מקיים מצווה , אז הוא לא צריך לתת מתנות עניים , ולכן התורה חוזרת ומדגישה , שאפילו בקציר של מצווה , יש לקיים את כל המצוות של מתנות עניים.

**שיטת בעל ה- "משך חכמה" :**

אך הסבר עמוק וחשוב נותן בעל ה**-"משך חכמה"** [ הגאון ר' מאיר שמחה מדווינסק בספרו המשך חכמה].

התורה חוזרת כאן על מצוות פאה ולקט לעניים **כדי לעורר בנו את חובתנו כלפי הזולת** ב-3 זמנים. בתחילת הקציר , באמצעו , ובסופו. בתחילת הקציר אנו צריכים לתת את העומר לה' , בתוך הקציר – אנו מצווים להניח לעניים לקט ושכחה , ובסוף הקציר אנו חייבים להשאיר לעני פאה .

**ע"י כל המצוות הללו והדאגה לעניים בכל 3 השלבים – בתחילת הקציר ,באמצעו ובסופו, תושרש בנו מידת החמלה כלפי הנצרכים , וכך נגיע לשלמות כלפי ה'.**

א"כ לפי זה אנו צריכים בעצם בכל פעולה שלנו , לא לחשוב רק עלינו, אלא לחשוב על הזולת , על העניים, מה הם צריכים לקבל מאיתנו, מה ה' צריך לקבל מאיתנו . ע"י זה שהאדם לא יחשוב רק על עצמו , הוא יתרגל לחשוב כיצד הוא יכול לעזור לאחרים .

אולי זה יפרש את העניין של תלמידי ר"ע. היות והם גדלו על העניין שחינך אותם רבם – ר"ע , היינו מצפים שהם ראשית – כל יחשבו על האחר ולא על עצמם, הם קיימו את "ואהבת..." , אבל לא מספיק, היינו מצפים מהם להתנהגות כזו שתשים את החברים במרכז ולא את עצמם.

**יה"ר שתמיד נוכל לחשוב על האחרים , שנדע להסתכל ראשית , מה אני צריך לעשות שלחבר יהיה טוב, והשאלה הזו תישאל לפי שאני מסדר את הדברים לעצמי.**

**אני מאחל לכולנו שנהיה תמיד מהנותנים וחו"ח לא מן המקבלים, ותמיד נדע לכבד את האחרים יותר ממה שאנו מכבדים את עצמנו.**

**הודעות להורים :**

1. **אסיפת הורים כתות ז' – ח' – ט' :**

אסיפת ההורים תתקיים אי"ה **בשבוע הקרוב ,** ביום רביעי י"ט אייר 10/5 החל מהשעה 18.00 .

**חשוב מאוד להגיע לערב זה!!!!**

שבת שלום ומבורך

אוהבכם ומוקירכם מאוד

שרגא פרוכטר – ראש הישיבה